CELEX: 32019D1268
Language: bg
Date: 2019-07-03 00:00:00
Title: Решение (ЕС) 2019/1268 на Комисията от 3 юли 2019 година относно предложената гражданска инициатива, озаглавена „Да сложим край на пластмасовата ера в Европа“ (нотифицирано под номер С(2019) 4974)

29.7.2019   
               
               
                  BG
               
               
                  Официален вестник на Европейския съюз
               
               
                  L 200/33
               
            
         РЕШЕНИЕ (ЕС) 2019/1268 НА КОМИСИЯТА
         от 3 юли 2019 година
         относно предложената гражданска инициатива, озаглавена „Да сложим край на пластмасовата ера в Европа“
         
            
               (нотифицирано под номер С(2019) 4974)
            
         
         (само текстът на френски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Като предмет на предложената гражданска инициатива, озаглавена „Да сложим край на пластмасовата ера в Европа“, е посочено следното: „Призоваваме Европейската комисия да преразгледа Директивата относно въздействието на определени пластмасови изделия върху околната среда с цел забрана на всички пластмасови изделия за еднократна употреба в Европа.“
                  
               
                     (2)
                  
                  
                     Целите на предложената гражданска инициатива са: „На 10 май Европейският съюз вече надхвърли лимита от ресурси, който планетата може да му осигури. При все това и въпреки научните доклади, подчертаващи спешната необходимост да се действа, Европа не е извършила никаква дълбока промяна на модела. Пластмасата е показателна за този упорит отказ да се приемат фактите, което е в противоречие с нуждите на околната среда. Ето защо призоваваме за забрана на всички пластмасови опаковки и бутилки до 2027 г., така че да може да започне въвеждането на конкретни мерки, за да се зачитат ограниченията на ресурсите ни.“
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     Комисията има правомощията да представя предложения за правни актове на Съюза за целите на прилагането на Договорите за действията, които трябва да бъдат предприети, за да се постигнат целите по опазване, защита и подобряване на качеството на околната среда, укрепване на човешкото здраве, предпазливо и рационално използване на природните ресурси и насърчаването на мерки на международно равнище за справяне с регионални или световни проблеми на околната среда, и по-специално борбата с изменението на климата, въз основа на член 192, параграф 1 от ДФЕС във връзка с член 191, параграф 1 от ДФЕС.
                  
               
                     (6)
                  
                  
                     По тези причини предложената гражданска инициатива не попада по очевиден начин извън обхвата на правомощията на Комисията да представи предложение за правен акт на Съюза с цел изпълнение на Договорите в съответствие с член 4, параграф 2, буква б) от Регламента.
                  
               
                     (7)
                  
                  
                     Освен това гражданският комитет е образуван и лицата за контакт са определени в съответствие с член 3, параграф 2 от Регламента и предложената гражданска инициатива не е явно в злоупотреба, несериозна или злонамерена, нито е в явно противоречие с ценностите на Съюза, установени в член 2 от ДЕС.
                  
               
                     (8)
                  
                  
                     Предложената гражданска инициатива, озаглавена „Да сложим край на пластмасовата ера в Европа“, следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Предложената гражданска инициатива, озаглавена „Да сложим край на пластмасовата ера в Европа“, се регистрира.
         
         
            Член 2
            Настоящото решение влиза в сила на 26 юли 2019 г.
         
         
            Член 3
            Адресати на настоящото решение са организаторите (членовете на гражданския комитет) на предложената гражданска инициатива, озаглавена „Да сложим край на пластмасовата ера в Европа“, представлявани от г-жа Daniela PLATSCH и г-жа Alice BUSTIN в качеството им на лица за контакт.
         
         
            Съставено в Брюксел на 3 юли 2019 година.
            
               
                  За Комисията
               
               Frans TIMMERMANS
               
                  Първи заместник-председател
               
            
         
         
            (1)  ОВ L 65, 11.3.2011 г., стр. 1.